Atria Oyj:n nimitystoimikunnan työjärjestys

Atria Oyj:n (jäljempänä ”Yhtiö”) yhtiökokous päätti 3.5.2012 perustaa Yhtiön osakkeenomistajista tai osakkeenomistajien edustajista koostuvan nimitystoimikunnan valmistelemaan vuosittain hallituksen jäsenten valintaa ja hallitusten jäsenten palkitsemista koskevia ehdotuksia seuraavalle varsinaiselle yhtiökokoukselle. 6.5.2014 pidetty yhtiökokous päätti täydentää nimitystoimikunnan tehtäviä siten, että nimitystoimikunta valmistelee varsinaiselle yhtiökokoukselle myös hallintoneuvoston jäsenten palkitsemista koskevan ehdotuksen.

Yhtiökokouksen päätöksen mukaisesti nimitystoimikuntaan valitaan sellaiset osakkeenomistajat tai näiden edustajat, jotka omistavat KII-sarjan osakkeita, sekä suurin sellainen A-sarjan osakkeenomistaja, joka ei omista KII-sarjan osakkeita, tai tällaisen osakkeenomistajan edustaja. Oikeus nimetä edustaja nimitystoimikuntaan määräytyy Euroclear Finland Oy:n ylläpitämän Yhtiön osakasluettelon perusteella varsinaista yhtiökokousta edeltävän syyskuun 1. pankkipäivän tilanteen mukaisesti. Toimikuntaan kuuluu lisäksi asiantuntijajäsenenä hallituksen puheenjohtaja.

Hallituksen puheenjohtajan tehtävänä on pyytää syyskuun 1. pankkipäivän osakeomistuksen mukaisesti KII-sarjan osakkeenomistajia (lähtökohtaisesti osuuskuntien toimitusjohtajia) sekä suurinta sellaisen A-sarjan osakkeenomistajaa, joka ei omista KII-sarjan osakkeita kutakin nimeämään yhden jäsenen nimitystoimikuntaan. Mikäli osakkeenomistaja ei halua käyttää nimeämisoikeuttaan, nimeämisoikeus siirtyy osakasluettelon mukaan seuraavaksi suurimmalle A-sarjan osakkeenomistajalle, jolla muutoin ei olisi nimeämisoikeutta. Mikäli osakkeenomistaja, jolla olisi arvopaperimarkkinalain mukainen velvollisuus tarvittaessa ilmoittaa tietyistä omistusmuutoksista (liputusvelvollisuus), esittää Yhtiön hallitukselle osoitetun kirjallisen vaatimuksen elokuun loppuun mennessä, lasketaan tällaisen osakkeenomistajan määräysvallassa olevan yhteisön ja säätiön omistusosuus tai osakkeenomistajan useisiin rahastoihin tai rekistereihin merkityt omistukset yhteen ääniosuutta laskettaessa. Hallintarekisteröityjen osakkeiden omistaja huomioidaan nimitystoimikunnan kokoonpanoa määritettäessä, mikäli hallintarekisteröityjen osakkeiden omistaja esittää asiaa koskevan yhtiön hallitukselle osoitetun vaatimuksen viimeistään varsinaista yhtiökokousta edeltävän elokuun loppuun mennessä.

Nimittämiseen oikeutettu osakkeenomistaja voi nimittää nimitystoimikuntaan myös hallituksen tai hallintoneuvoston jäsenen.

Nimitystoimikunnan koollekutsujana toimii hallituksen puheenjohtaja, ja toimikunta valitsee keskuudestaan puheenjohtajan, jonka kutsusta toimikunta jatkossa kokoontuu. Puheenjohtaja kutsuu harkintansa mukaan tarvittaessa koolle ylimääräisiä kokouksia tai 14 päivän kuluessa nimitystoimikunnan jäsenen pyynnöstä. Lisäksi puheenjohtajan tehtävänä on ohjata nimitystoimikunnan työskentelyä siten, että nimitystoimikunta saavuttaa sille asetetut tavoitteet tehokkaasti ja ottaa huomioon osakkeenomistajien odotukset sekä yhtiön edun.

Nimitystoimikunnan kokoonpanosta tiedotetaan markkinakäytännön mukaan pörssitiedotteella sen jälkeen, kun toimikunnan kokoonpano on selvä.

Nimittämiseen oikeutettu osakkeenomistaja on oikeutettu vaihtamaan edustajaansa nimitystoimikunnassa, kunnes nimitystoimikunnan ehdotukset on julkistettu (viimeistään helmikuun 1. päivä). Mikäli nimitystoimikunnan kokoonpanosta on jo tiedotettu markkinoille, tulisi myös edustajan vaihdoksesta tiedottaa pörssitiedotteella.

Nimitystoimikunta on perustettu toimimaan toistaiseksi. Toimikunnan jäsenten toimikausi päättyy nimeämistä seuraavan yhtiökokouksen päättyessä.

Suomen listayhtiöiden hallinnointikoodin (2015) suosituksen 18 b mukaisesti yhtiökokous voi tehostaa jäsenten valinnan valmistelua nimitystoimikunnan avulla. Mikäli yhtiökokous tai hallintoneuvosto on perustanut hallituksen jäsenten valinnan valmistelua varten hallituksen nimitysvaliokunnan sijasta osakkeenomistajista tai osakkeenomistajien edustajista koostuvan nimitystoimikunnan, yhtiön on selostettava toimikunnan valintaprosessi, kokoonpano ja toiminta. Nimitystoimikunnan ehdotus hallituksen kokoonpanoksi on ilmoitettava yhtiökokouskutsussa.

Nimitystoimikunnan tehtäviin kuuluvat seuraavat tehtävät:

a) valmistella ja esitellä varsinaiselle yhtiökokoukselle ehdotus hallituksen jäsenten lukumääräksi;

b) valmistella ja esitellä varsinaiselle yhtiökokoukselle ehdotus hallituksen jäseniksi;

c) valmistella ja esitellä varsinaiselle yhtiökokoukselle ehdotus hallituksen jäsenten palkitsemisesta; ja

d) etsiä hallituksen jäsenten seuraajaehdokkaita.

Lisäksi nimitystoimikunta valmistelee ja esittelee varsinaiselle yhtiökokoukselle hallintoneuvoston jäsenten palkitsemista koskevan ehdotuksen.

Nimitystoimikunta on päätösvaltainen, kun paikalla on yli puolet sen jäsenistä. Toimikunta ei saa tehdä päätöstä, ellei kaikille jäsenille ole varattu tilaisuutta osallistua asian käsittelyyn ja kokoukseen.

Nimitystoimikunnan tulee tehdä päätökset yksimielisesti. Pöytäkirja tulee päivätä, numeroida ja säilyttää luotettavalla tavalla. Mikäli yksimielisyyttä ei saavuteta, jäsen voi halutessaan esittää omat ehdotuksensa yhtiökokoukselle.

Jokainen Yhtiön osakkeenomistaja voi kuitenkin tehdä oman ehdotuksensa suoraan varsinaiselle yhtiökokoukselle osakeyhtiölain mukaisesti. Nimitystoimikunnan ehdotus ei oikeudellisesti sido osakkeenomistajaa. Mikäli merkittävän osakkeenomistajan kanta muuttuu nimitystoimikunnan ehdotuksen julkistamisen jälkeen, tulisi siitä kuitenkin tiedottaa markkinoille pörssitiedotteella.

Kaikista nimitystoimikunnan päätöksistä on laadittava pöytäkirja. Toimikunnan puheenjohtajan ja vähintään yhden toimikunnan jäsenen tulee allekirjoittaa pöytäkirja.

Toiminnassaan nimitystoimikunnan tulee noudattaa voimassa olevaa lainsäädäntöä, arvopaperipörssin sääntöjä sekä Suomen listayhtiöiden hallinnointikoodia (Corporate Governance).

Yhtiön yhtiöjärjestyksen mukaan varsinainen yhtiökokous valitsee hallitukseen kolmeksi vuodeksi kerrallaan vähintään viisi (5) ja enintään yhdeksän (9) jäsentä. Hallituksen jäsenistä eroaa vuosittain yhdestä neljään henkilöä vuorottain siten, että kunkin jäsenen yhtäjaksoinen toimikausi päättyy vaalia seuraavan kolmannen varsinaisen yhtiökokouksen päättyessä. Erovuorossa olevat voidaan valita uudelleen. Hallitukseen ei kuitenkaan voida valita kuuttakymmentäviittä (65) vuotta täyttänyttä henkilöä.

Yhtiön osakkeenomistajien Lihakunta ja Itikka Osuuskunta välillä on osakassopimus, jonka mukaan hallituspaikkojen jakautumisesta on sovittu siten, että kolmen varsinaisen jäsenen ja näiden varajäsenten on oltava jatkuvasti Lihakunnan nimeämiä ja kolmen varsinaisen jäsenen ja näiden varajäsenten Itikka Osuuskunnan nimeämiä. Osakassopimuksen mukaan osapuolet voivat myös sopia siitä, että osa hallituksen jäsenistä valitaan yhtiön muiden osakkeenomistajien nimeämistä henkilöistä. Yhtiön viimeaikaisena käytäntönä on ollut valita Suomen listayhtiöiden hallinnointikoodin suosituksen 14 mukaisesti myös osakkeenomistajista riippumattomia henkilöitä hallitukseen. Valittaessa pääomistajista riippumattomia jäseniä hallitukseen, tulee osakassopimuksen hallituksen jäsenten valintaa koskeva periaate parhaiten täytetyksi, jos Lihakunnalla ja Itikka Osuuskunnalla on yhtä monta edustajaa hallituksessa.

Nimitystoimikunnan kunakin vuonna ehdottamien hallituksen jäsenten määrä riippuu kunakin vuonna nimitettävien hallituksen jäsenten määrästä ja erovuorossa olevien tai eroavien jäsenten määrästä.

Hallituksen puheenjohtajan valinnassa on huomattava, että osakassopimuksen mukaan hallintoneuvoston puheenjohtajan ja hallituksen varapuheenjohtajan ollessa toisen pääomistajana olevan osakassopimuksen osapuolen nimeämä on silloin vastaavasti hallituksen puheenjohtaja ja hallintoneuvoston varapuheenjohtaja toisen nimeämä.

Nimitystoimikunta voi ottaa työssään huomioon Suomen listayhtiöiden hallinnointikoodin suosituksen 13 mukaisesti laaditun hallituksen toiminnan arvioinnin. Toimikunta voi myös käyttää ulkopuolista konsulttia sopivien ehdokkaiden löytämiseksi.

Nimitystoimikunnan jäsenten sekä heidän edustamiensa osakkeenomistajien tulee pitää varsinaiselle yhtiökokoukselle esitettäviä ehdotuksia koskevat tiedot luottamuksellisina kunnes toimikunta on tehnyt lopullisen päätöksensä ja Yhtiö on julkistanut ehdotukset.

Nimitystoimikunnan tulee antaa ehdotuksensa Yhtiön hallitukselle viimeistään varsinaista yhtiökokousta edeltävän helmikuun 1. päivänä. Toimikunnan ehdotukset julkaistaan niiden valmistuttua pörssitiedotteella ja sisällytetään yhtiökokouskutsuun.

Nimitystoimikunta tarkistaa vuosittain työjärjestyksen sisällön ja ehdottaa tarvittaessa muutoksia varsinaiselle yhtiökokoukselle. Nimitystoimikunta on valtuutettu itse tekemään tähän työjärjestykseen teknisluonteisia päivityksiä ja muutoksia. Olennaiset muutokset, kuten muutokset nimitystoimikunnan jäsenten määrään ja valintaperusteisiin, tulee päättää yhtiökokouksessa.